אנרי מואסאן

אנרי פרדריק פרדיננד מואסאן (28 בספטמבר 1852 – 20 בפברואר 1907) היה כימאי יהודי צרפתי, חתן פרס נובל לכימיה לשנת 1906, "על חקירת היסוד פלואור ובידודו, ועל הכבשן החשמלי הקרוי על שמו".

תולדות חייו
מואסאן נולד בפריז בספטמבר 1852, לאם יהודייה. בשנת 1882 התחתן עם בתו של רוקח אשר תמך בו כלכלית כדי שיוכל להמשיך במחקריו. לזוג נולדה בת אחת אשר נפטרה במהלך מלחמת העולם הראשונה.

בשנת 1879 קיבל משרת הוראה ראשונה במכון האגרונומי בפריז. בשנת 1880 קיבל דוקטורט על תיזה בנושא ציאנוגן (2(CN)) והתגובות שלו ליצירת ציאנורים. לאחר מכן קיבל משרת הוראה בבית הספר לרוקחות ובשנת 1886 מונה לפרופסור לטוקסיקולוגיה. בתקופה זו החל במחקר על יצירת ופירוק דו־תחמוצת הפחמן בעלים, אך עבר במהרה לכימיה אי-אורגנית, למחקר על כרום, מלחיו ותהליכי החמצון שלו עם מתכות מקבוצת הברזל. בשנת 1884 החל לחקור את הפלואור ובשנת 1885 הצליח לבודד אותו בפעם הראשונה.

בשנת 1900 זכה במשרה באוניברסיטת סורבון, בה החזיק עד מותו.

נפטר בפריז סמוך לאחר חזרתו מטקס קבלת פרס נובל בסטוקהולם, לאחר ניתוח תוספתן. לא ידוע אם מותו קשור לעבודתו עם פלואור. על שמו נקרא המינרל מואסניט, המשמש כסימן מסחר לצורן קרביד בתחום אבני החן.

קישורים חיצוניים 

 קורות חיים מעולם הגילוי המדעי
 אנרי מואסאן, אנשי סגולה - יהודים זוכי פרס נובל, באתר בית התפוצות.
 
 

זוכי פרס נובל לכימיה
כימאים יהודים צרפתים
זוכי פרס נובל יהודים צרפתים
מדענים יהודים צרפתים
מקבלי אות לגיון הכבוד
יהודים חברי האקדמיה הצרפתית למדעים
זוכי מדליית דייווי
זוכי מדליית אליוט קרסון
אישים הקבורים בבית הקברות פר לשז
צרפתים שנולדו ב-1852
צרפתים שנפטרו ב-1907